Louise Glück

Louise Elisabeth Glück (/ɡlɪk/; 1943–2023) var en amerikansk poet og essayforfatter. I 2020 mottok hun Nobelprisen i litteratur «för hennes omisskännliga poetiska röst, som med sträng skönhet gör den enskilda människans existens universell». Hun ble også tildelt flere andre store litteraturpriser, deriblant Pulitzerprisen for lyrikk og National Book Award.

I tillegg til å være poet og essayist arbeidet hun i akademia som poesilærer ved flere institusjoner. Per 2020 var Glück lærer og «Rosenkranz Writer in Residence» ved Yale University, og bosatt i Cambridge i Massachusetts.

Diktsamlingen Averno fra 2006 ble i 2017 gjendiktet til norsk av Per Petterson.

Liv og virke

Bakgrunn
Glück ble født i New York og vokste opp på Long Island. Hun var datter av forretningsmannen Daniel Glück og hans hustru Beatrice Glück (født Grosby), som var hjemmeværende.

Glücks mor var av russisk-jødisk bakgrunn, mens besteforeldrene på farssiden var ungarske jøder som emigrerte til USA før faren ble født, og som eide en matvareforretning i New York. Glücks far hadde ambisjon om å bli forfatter, men begynte med forretninger sammen med sin svoger; sammen oppfant de X-Acto-kniven som ble en kommersiell suksess. Moren til Louise Glück hadde universitetsutdannelse fra Wellesley College. Begge foreldrene fortalte datteren historier fra gresk mytologi og om historiske skikkelser som Jean d'Arc; hun mente selv at dette var en av grunnene til at hun allerede som barn begynte å skrive poesi.

Hun studerte på Sarah Lawrence College og Columbia University, men avla aldri slutteksamen. Utover sitt skrivende virke hadde hun likevel en karriere i universitetsverdenen som lærer i poesi ved forskjellige institusjoner. Glück underviste i engelsk ved Williams College i Williamstown i Massachusetts. Hun ble også professor i engelsk ved Yale University.

Karriere
Glück debuterte i bokform i 1968, med Firstborn, og etter dette ga hun ut en rekke diktsamlinger. I 1992 kom diktsamlingen The Wild Iris, som året etter ble belønnet med Pulitzerprisen i poesi. Blant senere verk er Vita Nova (1999), Averno (2006) og Faithful and Virtuous Night (2014).

Året 2003/2004 var Glück poet laureate ved Library of Congress. I 2014 fikk hun National Book Award for poesisamlingen Faithful and Virtuous Night og i 2020 Nobelprisen i litteratur.

Priser og utmerkelser 
 2020 – Nobelprisen i litteratur

Referanser 

 Lyrikere fra USA
Nobelprisvinnere (litteratur)
Personer fra New York City